Щефан Хермлин
Цъфти по-близо, сияй…

Превод от немски: Венцеслав Константинов, —

chitanka.info

Цъфти по-близо, сияй,

Нежен вечерен лик.

В гаснещия светлик

Заслепения ти приласкай.

Бяло лице. Как блести

Под ледената луна.

Нощем на звездна шейна

Тя в простора лети.

Чуй, някой пее насън…

Нима в полунощния час

Ти ми плачеш с трепетен глас

Под небесния звън?

Ах, бродя с развени коси

В лабиринта на бляна.

От участта пропиляна

Никой не ще ни спаси.

Над главата ми ти протегни

Гибелна бяла ръка.

Нощта като чудна река

Прелива в поля, долини.

О, отмини, отмини,

Роптаещ печален лик.

В чезнещия светлик

Другаря си ти напусни.

1953

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.